P6_TA(2007)0170

Отвличането в Газа на журналиста Алън Джонстън

Резолюция на Европейския парламент от 26 април 2007 г. относно отвличането в Газа на журналиста Алън Джонстън

Европейският парламент,

- като взе предвид член 115, параграф 5 от своя правилник,

А. като има предвид, че журналистът от Би Би Си Алън Джонстън стана обект на въоръжено отвличане на 12 март 2007 г. на път за дома си в град Газа и оттогава неговото местонахождение продължава да е неизвестно;

Б. като има предвид, че г-н Джонстън остана в Газа през последните три години в период на увеличаване на насилието, именно за да осведомява външния свят какво се случва в Газа;

В. като има предвид, че палестинската медийна общност, обществеността и политиците от всички страни осъдиха отвличането и призовават за неговото незабавно освобождаване и за край на всички отвличания, което доказва степента, до която неговите публикации се оценяват от местното население;

Г. като има предвид, че президентът на Палестинската национална власт Махмуд Абас публично потвърди, че съществуват достоверни доказателства, че г-н Джонсън е жив, че е държан под строго наблюдение и че съществува информация относно групировката, която го е задържала;

Д. като има предвид, че нито една групировка не е поела отговорност за отвличането на г-н Джонстън, което бе осъдено от президента Абас и всички ръководители на водещите палестински движения;

Е. като има предвид, че според Комитета за защита на журналистите, организацията "Репортери без граници" и Международната федерация на журналистите (МФЖ) 15 чуждестранни журналисти са отвлечени в ивицата Газа от м. август 2005 г. насам, а хиляди журналисти от целия свят всекидневно са изправени пред заплахата от отвличане, насилие и заплахи;

Ж. като има предвид, че Би Би Си запазва оправданата си репутация на една от световните водещи радиостанции, поддържащи ценности като безпристрастност, обективност и справедливост в своите репортажи;

З. като има предвид, че свободата на пресата е от основно значение за демокрацията и зачитането на правата на човека и основните свободи, предвид съществената ѝ роля за гарантирането на свободното изразяване на мнения и идеи и за приноса към ефективното участие на хората в демократичния процес;

1. Призовава г-н Джонстън да бъде незабавно и безусловно освободен, невредим и в безопасност;

2. Изразява своята сърдечна подкрепа за семейството на г-н Джонстън в тези трудни обстоятелства и за неговите колеги и ръководството на Би Би Си, които водят неуморна кампания за изграждане на обществена и политическа подкрепа за неговото освобождаване;

3. Отдава дължимото на славата на г-н Джонстън като журналист, притежаващ най-висока степен на принципност, който има шестнадесетгодишен стаж в Би Би Си, и п о-специално последните три години, прекарани в Газа, където той е бил единственият установен за постоянно чуждестранен журналист от основна медийна организация;

4. Изразява солидарност с МФЖ и съюзите, които членуват в нея, включително Палестинския синдикат на журналистите, в опитите им да постигнат освобождаването на г-н Джонстън и кампанията им за нов глобален ангажимент за прекратяване на заплахите, отправяни към независимата журналистика; в тази връзка припомня призива на МФЖ към лидерите на Палестинската национална власт от 19 април 2007 г., носещ подписите на 197 членове на Европейския парламент;

5. Призовава Палестинската национална власт да удвои усилия си, за да осигури незабавното освобождаване на г-н Джонстън, да гарантира, че журналистите в Газа могат да изпълняват своите задължения без заплаха от отвличане и тормоз и че всички нападения срещу журналисти и други граждани се разследват задълбочено, а отговорните лица се предават на правосъдието;

6. Призовава Службата за техническа помощ на Комисията в Западния бряг и ивицата Газа, дипломатическите представители на държавите-членки на ЕС и върховния представител за Общата външна политика и политика на сигурност (ОВППС) да заздравят и съгласуват усилията за постигане на освобождаването на г-н Джонстън и да подкрепят усилията на Палестинската национална власт в това отношение;

7. Осъжда този и всички други актове на насилие и заплахи срещу свободното упражняване на журналистическата професия и свободата на изразяване; подчертава, че безопасността на журналистите трябва да се разглежда като приоритетна цел от всички, които са обвързани с постигането на отворено и демократично общество и напредъка към постигането на мир по целия свят, в съответствие с единодушно съгласуваната Резолюция на Съвета за сигурност на ООН S/RES/1738 (2006), приета на 23 декември 2006 г.;

8. Възлага на своя председател да предаде настоящата резолюция на Съвета, Комисията, върховния представител за ОППВС, правителствата и парламентите на държавите-членки, на президента на Палестинската национална власт, на Палестинския законодателен съвет и на Генералния секретар на ООН.

--------------------------------------------------